อยากทราบว่า ยาTopicorte 0.25% สามารถใช้ทา เกลื้อน บริเวณเเขนได้ไหมครับเเละถ้าใช้ได้ควรทาเวลาไหนบ้างครับ
สวัสดีค่ะ ยา Topicorte (ทอปิคอร์ท) คือตัวยา desoximetasone ซึ่งเป็นยาในกลุ่มสเตียรอยด์ ซึ่งใช้รักษาโรคทางผิวหนังที่เป็นผื่นคัน บวมแดง จากการแพ้หรือระคายเคืองต่างๆ รวมถึงการอักเสบจากการติดเชื้อที่ทำให้เกิดผิวหนังอาการบวมแดงมาก แต่จะต้องใช้ร่วมกับยาฆ่าเชื้อด้วย การใช้ยาทาที่อยู่กลุ่มสเตียรอยด์นั้น ไม่ควรใช้ต่อเนื่องเป็นเวลานาน เพราะจะเกิดผลข้างเคียงที่อันตรายได้สำหรับโรคเกลื้อน เป็นโรคติดเชื้อราที่ผิวหนังชนิดหนึ่ง ชื่อมาลาสซีเซีย (Malassezia) ที่อยู่ตามผิวหนัง โดยปกติผิวของคนเรา จะมีเชื้อราชนิดนี้อยู่แล้ว แต่เมื่อมีเชื้อมากกว่าปกติ ก็จะทำให้เกิดอาการได้ ลักษณะคือจะเห็นผิวหนังเป็นขุย หรือเห็นเป็นผื่นดวงๆ แบบแบนราบ ซึ่งอาจเป็นสีขาว ชมพู แดง หรือน้ำตาลก็ได้ มักไม่ค่อยคัน การรักษาคือการทายฆ่าเชื้อรา เช่น โคลไตรมาโซล ครีม (clotrimazole) ไมโครนาโซล (miconazole) เป็นต้น โดยทาวันละ 2 ครั้ง ต่อเนื่อง 1-4 สัปดาห์ นอกจากนี้ ก็พยายามอย่าให้เหงื่อออกมาก หากอากาศร้อน ก็ควรอาบน้ำบ่อยๆ สวมเสื้อผ้าที่ระบายอากาศได้ดี ไม่รัดแน่นเกินไป หลีกเลี่ยงการโดนแสงแดดที่แรง เนื่องจากจะกระตุ้นให้อาการแย่ลงและเห็นเกลื้อนชัดขึ้นดังนั้น หากได้รับการวินิจฉัยว่าเป็นโรคเกลื้อน ก็ควรทายาฆ่าเชื้อรา ไม่ควรใช้ยา topicorte เพราะไม่สามารถรักษาให้หายได้ค่ะ